钦定古今图书集成/明伦汇编/闺媛典/第350卷 > 《纂文》 > 《王嫱》
## 钦定古今图书集成/明伦汇编/闺媛典/第350卷 > 《纂文》 > 《王嫱》

按《后汉书匈奴列传》：“初，元帝时，以良家子选入掖庭。
时呼韩邪来朝，帝敕以宫女五人赐之。昭君入宫，数
岁不得见御，积悲怨，乃请掖庭令求行。呼韩邪临辞
大会，帝召五女以示之。昭君丰容靓饰，光明汉宫，顾
景裴回，竦动左右。帝见大惊，意欲留之，而难于失信，
遂与匈奴生二子。及呼韩邪死，其前阏氏子代立，欲”
妻之。昭君上书求归，成帝敕令从胡俗，遂复为后，单
于阏氏焉。

按《西京杂记》：“元帝后宫既多，不得常见，乃使画工图
形，案图召幸之。诸宫人皆赂画工，多者十万，少者亦
不减五万，独王嫱不肯，遂不得见。匈奴入朝，求美人
为阏氏，于是上案图以昭君行。及去，召见，貌为后宫
第一，善应对，举止闲雅，帝悔之，而名籍已定。帝重信
于外国，故不复更人。乃穷案其事，画工皆弃市，籍其”
家，赀皆巨万。

按《妆楼记》：“明妃，秭归人，临水而居，恒于溪中盥手，溪
水尽香。”今名“香溪。”

按邹之麟《女侠传》：“昭君字嫱，南郡人也。初，元帝时，以
良家子选入掖庭。会匈奴单于朝，求美人为阏氏，帝
敕以宫女赐之。昭君入宫数岁，未得见御，积悲怨，乃
请掖庭令求行。单于临辞大会，帝召女以示之。昭君
丰容靓色，光明汉宫，顾影徘徊，竦动左右。帝见大惊，
意欲留之，而重难改更，遂与匈奴昭君戎服乘马，提
一琵琶，出塞而去。”